**Együttműködési Megállapodás**

amely létrejött egyrészről

**Bonyhád Város Önkormányzata**   
(székhely: 7150 Bonyhád, Széchenyi tér 12.,   
adószáma:15733517-2-17,   
bankszámlaszáma: 11746036-15415187-00000000)   
képviseli: Filóné Ferencz Ibolya Gyöngyi polgármester   
(továbbiakban: Önkormányzat)másrészről

**Bonyhádi Kosárlabdázók Sportegyesülete**  
(székhely: 7150 Bonyhád, Madách Imre utca 1.,   
adószám: 18854402-1-17,  
bankszámlaszám: 71800013-11308175-00000000)   
képviseletében Darabos Péter ügyvezető elnök  
(továbbiakban: Egyesület)

(a továbbiakban együttesen: Felek) között az alábbi feltételekkel:

1. Értelmező rendelkezések
   1. Sportcsarnok: az Önkormányzat tulajdonában lévő 1731/1 helyrajzi számú, 7150 Bonyhád, Jókai u. 1-3. alatt található ingatlan
   2. Használat: saját használat vagy a használati jog átadása harmadik személy részére bármilyen jogcímen
   3. Rendeltetésszerű használat: sportcélra vagy rendezvényhelyszín biztosítása céljából történő használat
   4. Pályázat: a Társasági adóról és az osztalékadóról szóló 1996. évi LXXXI. törvény (továbbiakban:Tao törvény) 22/C §-ában, valamint a 107/2011. (VI. 30.) korm. rendeletben meghatározott pályázat
   5. Beruházás: a pályázati forrás összegének felhasználása, a Sportcsarnok tárgyi eszköz beszerzései.
   6. Önrész: a pályázat teljes összegének legfeljebb 30%-a
2. Előzmények

A Bonyhádi Kosárlabdázók Sportegyesülete (továbbiakban: BKSE) 1996-ban alakult. felnőtt férfi csapata kezdetben az NB II-es, a 2005-06-os évadtól kezdődően NB I/B osztályban szerepel. A csapat mind a 2013-14, mind a 2014-15-ös NB I/B bajnoki kiírást megnyerte és így jogot szerzett a legmagasabb osztályban való indulásra. A Városi Sportcsarnok jelenlegi rossz állapota, sem a pálya mérete, sem a befogadóképessége miatt nem alkalmas a Magyar Kosárlabdázók Országos Szövetsége (továbbiakban: MKOSZ) által kiírt NB I/A-s bajnoki mérkőzés lebonyolítására.

Az érintett sportlétesítmény az Önkormányzat tulajdonát képezi.

Bonyhád Város Önkormányzata a 1818/2016. (XII.22.) kormányhatározat értelmében 674 millió Ft támogatásban részesült a sportcsarnok felújításához.

A BKSE az MKOSZ ki/JH01-0729/2016/MKOSZ határozatával kapott lehetőséget látvány-csapatsport számára biztosított támogatási rendszer keretében megvalósítandó beruházáshoz.

Jelen megállapodás célja, hogy az MKOSZ által tárgyi eszköz beruházásra biztosított keretösszeg felhasználásáról és önerejének biztosításáról megállapodjanak.

Felek rögzítik, hogy 2016-ban összesen 60.475.790 Ft Tao támogatást gyűjtöttek össze.

1. Önrész
   1. Önkormányzat kijelenti, hogy az előző pontban említett 60.475.790 Ft-hoz szükséges önrészt 25.918.196 Ft-ot a 2017. évi költségvetésében biztosítja az Egyesület részére.
   2. Az önrészt Önkormányzat úgy biztosítja, a 2017. évi költségvetés képviselő-testületi jóváhagyását követően a számláján elkülönítetten kezeli.
   3. Az önrész az Önkormányzat a Sportcsarnok felújításának 80 %-os készültségi fokánál kerül az Egyesület részére átutalásra.
   4. Az Egyesület köteles a számlán elkülönítetten és zároltan kezelni az önrész teljes összegét annak felhasználásáig.
   5. Az Egyesület kötelezettséget vállal, hogy az önrész teljes összegét felhasználja a beruházás megvalósítása során.
   6. Egyesület tudomásul veszi, hogy abban az esetben, ha a beruházást nem fejezi be 2017. november 30-ig, az önrész teljes összegét visszafizeti az Önkormányzat számára.
2. Tárgyi eszköz beruházás
   1. Önkormányzat kiköti, hogy a tárgyi eszköz beruházás kizárólag Bonyhád Város Önkormányzata Képviselő-testületének Humán Bizottság javaslatára a polgármester által jóváhagyott a megállapodás 1. mellékletét képező – legkésőbb 2017. március 31-ig csatolandó – lista alapján történhet.
   2. Egyesület kötelezettséget vállal, hogy a beszerzések előtt egyeztet Bonyhád Város Önkormányzatával. Az egyeztetés elmaradása a beszerzett tárgyi eszköz elszámolhatóságának hiányát vonja maga után.
   3. Egyesület kötelezettséget vállal, hogy a beszerzéseket a közbeszerzési törvény és 1/2016. (II.18.) beszerzési szabályzatunk) rendelkezéseinek betartásával szerzi be. Amennyiben ezen rendelkezést az Egyesület megszegi, úgy az önrész teljes összegét azonnali hatállyal köteles visszafizetni.
   4. Felek megállapodnak, hogy Önkormányzat az Egyesület részére térítésmentes használatba adja a Sportcsarnokot – edzések és mérkőzések megtartása idejére - határozatlan időre, de legalább az üzembe helyezéstől számított 15 évig e megállapodás 6. pontjában foglalt szabályok szerint. Egyesület tudomásul veszi, hogy a Sportcsarnokot kosárlabda tevékenység sportcéljára, valamint a Tao törvény 22/C § (6) bekezdésében meghatározott célokra használhatja ezen időtartamok alatt.
   5. Felek megállapodnak, hogy az Egyesület az Önkormányzat részére térítésmentes használatba adja az általa a pályázaton beszerzett tárgyi eszközöket a 4.4 pontban le nem fedett időben.
3. Elszámolás
   1. A beruházás megvalósítása a látvány-csapatsport számára biztosított támogatási rendszer szabályai szerint az Egyesület kötelezettsége.
   2. A beruházás alatt az Egyesület köteles valamennyi számlát jóváhagyás céljára a Bonyhádi Közös Önkormányzati Hivatal Pénzügyi Osztályvezetőjének benyújtani. A számlán szereplő ellenérték kizárólag a polgármester asszony, vagy az általa meghatalmazott képviselő ellenjegyzése után fizethető ki.
   3. A 4.1. pontban meghatározott listán szereplő tárgyi eszközök beszerzését követően az Egyesület elszámol az Önkormányzat által jutatott önrész összegével.
   4. Az Egyesület által fel nem használt önrész összegét az Egyesület az elszámolást követő munkanapon köteles az Önkormányzat számlájára visszautalni.
   5. Amennyiben az 5.4. pontban meghatározottal késedelembe esik, úgy köteles a jegybanki alapkamattal növelt összegű önrész megfizetésére.
   6. A támogatással kapcsolatos elszámolási, jelentéstételi, adatszolgáltatási kötelezettségek teljesítéséért az Egyesület felelős.
4. Üzemeltetés
   1. Felek megállapodnak, hogy az üzemeltetés költségei Bonyhád Város Önkormányzatának költségvetésébe kerülnek betervezésre.
   2. Az Egyesület a Sportcsarnokot a rendeltetésszerű használat követelményeinek megfelelően köteles használni és megtéríteni köteles mindazon kárt, amely a nem rendeltetésszerű használatból ered.
5. Záró rendelkezések
   1. Felek megállapodnak, hogy e megállapodás határozatlan idejű.
   2. Felek a közöttük Bonyhádon, 2015. október 22. napján létrejött együttműködési megállapodást jelen megállapodás hatályba léptetésével egyidejűleg helyezik hatályon kívül.
   3. E szerződésben nem szabályozott kérdésekben a társasági adóról osztalékadóról szóló 1996. évi LXXXI. törvény, a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011 (VI. 30.) Korm. rendelet, valamint a Polgári Törvénykönyvről szóló 2013. évi V. törvény rendelkezései irányadók.

A Felek a Fenti Megállapodást elolvasták, megértették, és mint akaratukkal mindenben megegyezőt – képviselőik útján – jóváhagyólag írják alá.

Bonyhád Város Önkormányzati Képviselő-testülete …/2017. () határozatával hagyta jóvá a megállapodást.

Bonyhád, 2017…………..

Bonyhád Város Önkormányzata Bonyhádi Kosárlabdázók Sportegyesülete

Filóné Ferencz Ibolya Darabos Péter

polgármester ügyvezető elnök

Ellenjegyzem: Pénzügyi ellenjegyzés:

Dr. Puskásné Dr. Szeghy Petra Fauszt Józsefné

jegyző osztályvezető